b'\n_START_ARTICLE_\nJordi Tarr\xc3\xa9s i S\xc3\xa1nchez\n_START_SECTION_\nTraject\xc3\xb2ria\n_START_PARAGRAPH_\nLa seva passi\xc3\xb3 pel trial li ve de ben menut. Prop de casa seva, a Rellinars, es disputava anualment l\'emblem\xc3\xa0tic Trial de Sant Lloren\xc3\xa7, puntuable per al Mundial, i ell hi anava en bicicleta per a veure els seus \xc3\xaddols en acci\xc3\xb3. \xc3\x89s coneguda l\'an\xc3\xa8cdota d\'un p\xc3\xb2ster de Bultaco dels anys 70 on es veu a Yrj\xc3\xb6 Vesterinen superant una zona davant uns espectadors entre els quals s\'hi distingeix Jordi Tarr\xc3\xa9s quan era un nen.\n_START_SECTION_\nInicis en el Trials\xc3\xadn\n_START_PARAGRAPH_\nLa seva gran afecci\xc3\xb3 el portava a preparar-se la bicicleta per tal que s\'assembl\xc3\xa9s a una moto. Casualment, descobr\xc3\xad el Trials\xc3\xadn quan aquest esport tot just s\'estrenava a comen\xc3\xa7aments dels anys 80, despr\xc3\xa9s de veure Andreu Codina fent-ne una exhibici\xc3\xb3 al Trial Indoor Solo Moto. Tot seguit, hi debut\xc3\xa0 en competici\xc3\xb3 a Bellaterra amb una bicicleta gaireb\xc3\xa9 sense preparar, la qual va adaptar despr\xc3\xa9s i comen\xc3\xa7\xc3\xa0 a entrenar-s\'hi seriosament, fins que es compr\xc3\xa0 una Montesita T-15 amb la qual an\xc3\xa0 millorant. Poc despr\xc3\xa9s el seu germ\xc3\xa0 gran, Francesc, qui practicava el trial en motocicleta i havia competit en el Campionat d\'Espanya, va conv\xc3\xa8ncer el comerciant de motos d\'Abrera Antoni Trueba perqu\xc3\xa8 patrocin\xc3\xa9s modestament a son germ\xc3\xa0 petit. Aviat, com que comen\xc3\xa7ava a destacar a les competicions, Pere Pi (impulsor d\'aquest esport) tamb\xc3\xa9 s\'hi fix\xc3\xa0 i li facilit\xc3\xa0 bicicletes, peces i roba per a poder competir en millors condicions, fins que un dia li propos\xc3\xa0 d\'anar de gira per Europa amb la selecci\xc3\xb3 estatal._NEWLINE_Va passar tres anys corrent en bicicleta, aconseguint guanyar la Copa d\'Europa de trials\xc3\xadn en categoria Cadet el 1982 i l\'estatal absolut -a m\xc3\xa9s de la categoria Juvenil- el 1983. Una curiosa an\xc3\xa8cdota de la seva etapa al trials\xc3\xadn s\xe2\x80\x99esdevingu\xc3\xa9 el 1982, amb motiu de la prova puntuable per a la Copa d\xe2\x80\x99Europa celebrada a B\xc3\xa8lgica: un grup de participants catalans s\xe2\x80\x99estaven entrenant a Bilstain quan, de sobte, aparegu\xc3\xa9 Eddy Lejeune amb la seva Honda a entrenar-s\'hi tamb\xc3\xa9. Al cap d\'una estona d\'intentar, sense \xc3\xa8xit, superar una zona costeruda amb la moto, un dels joves catalans li deman\xc3\xa0 l\'Honda per a provar de superar-la. Lejeune s\'hi negava inicialment, per\xc3\xb2 acab\xc3\xa0 deixant-l\xe2\x80\x99hi, i el resultat fou que el jove ciclista super\xc3\xa0 la zona a la primera, a "zero". Aquell jove era Jordi Tarr\xc3\xa9s._NEWLINE_De fet, el que de deb\xc3\xb2 li interessava a Tarr\xc3\xa9s era la moto. En acabar l\'ensenyament primari, va abandonar els estudis per a treballar durant un any com a manobre, fins que gr\xc3\xa0cies a l\'ajuda de Trueba es va poder comprar la seva primera moto, amb la qual va comen\xc3\xa7ar a entrenar amb Francesc i amb un ve\xc3\xad seu, Papitu Casademunt, antic pilot oficial de Bultaco.\n_START_SECTION_\n1983, Canvi al trial en motocicleta\n_START_PARAGRAPH_\nEl 1983 Jordi Tarr\xc3\xa9s va disputar un parell de proves en categoria j\xc3\xbanior i el 1984 va deixar la feina de manobre i es va centrar en el trial en moto, participant en el campionat estatal absolut i acabant-hi vuit\xc3\xa8 despr\xc3\xa9s de guanyar-ne una prova (el trial de Mor\xc3\xb3n). Poc despr\xc3\xa9s, Pere Oll\xc3\xa9, pilot de proves de la marca italiana Beta que aleshores desenvolupava el seu model de 240 cc) amb l\'ajut del taller de Trueba, el va dur d\'aprenent al mundial. Oll\xc3\xa9 feia anys que hi competia, primer amb Montesa i despr\xc3\xa9s amb Beta, havent acabat en 16a posici\xc3\xb3 la temporada de 1981. Durant els primers anys, Oll\xc3\xa9 f\xc3\xa9u de m\xc3\xa0nager i preparador de Tarr\xc3\xa9s, i de fet el campi\xc3\xb3 ha declarat algun cop que \xc2\xabEn Pere va ser com un germ\xc3\xa0. Quan jo vaig comen\xc3\xa7ar, vivia i menjava del que ell cobrava com a pilot provador de Beta\xc2\xbb.\n_START_SECTION_\n1985, Debut al mundial amb Beta\n_START_PARAGRAPH_\nTarr\xc3\xa9s va debutar el 1985 en el Campionat del M\xc3\xb3n de trial i l\'any seg\xc3\xbcent, 1986, ja va aconseguir la seva primera vict\xc3\xb2ria en un Gran Premi i va acabar quart en la classificaci\xc3\xb3 general. Eixe mateix any va rebre una oferta d\'un grup japon\xc3\xa8s per a impartir classes de motociclisme al Jap\xc3\xb3. Tarr\xc3\xa9s va acudir a aquell pa\xc3\xads en qualitat de convidat per\xc3\xb2 va rebutjar el contracte que se li oferia, que inclo\xc3\xafa el trasllat al Jap\xc3\xb3 de tota la seva fam\xc3\xadlia. _NEWLINE_Va ser l\'any 1987 quan el nom de Tarr\xc3\xa9s va entrar en la hist\xc3\xb2ria del trial, en aconseguir el seu primer t\xc3\xadtol mundial i convertir-se en el primer catal\xc3\xa0 que assolia la corona mundial en aquest esport. Aquell mateix any guany\xc3\xa0 tamb\xc3\xa9 la m\xc3\xadtica prova dels Sis Dies d\'Esc\xc3\xb2cia de Trial._NEWLINE_A partir d\'aqu\xc3\xad, Jordi va dominar gaireb\xc3\xa9 de forma absoluta el trial internacional, mentre donava a con\xc3\xa8ixer el seu esport a la societat. Amb Beta va guanyar tamb\xc3\xa9 els t\xc3\xadtols mundials les temporades 1989, 1990 i 1991, perdent-lo temporalment el 1988 a mans de l\'occit\xc3\xa0 Thierry Michaud i el 1992 a mans del finland\xc3\xa8s Tommi Ahvala._NEWLINE_El 1991 es produ\xc3\xad la ruptura amb Pere Oll\xc3\xa9, que pass\xc3\xa0 a ajudar al futur rival de Tarr\xc3\xa9s, Marc Colomer.\n_START_SECTION_\n1993, Canvi a Gas Gas\n_START_PARAGRAPH_\nAl final de la temporada de 1992 Tarr\xc3\xa9s va trencar la seva relaci\xc3\xb3 amb Beta, for\xc3\xa7a malmesa, i es va posar en contacte per mitj\xc3\xa0 d\'Andreu Codina amb l\'empresa catalana Gas Gas, que aleshores tot just comen\xc3\xa7ava a despuntar en competicions de trial gr\xc3\xa0cies a la feina capdavantera del seu t\xc3\xa8cnic, Josep Rovira Paxau. L\'empresa va acceptar encantada l\'oferiment i va fitxar Tarr\xc3\xa9s, qui amb aquesta motocicleta va conquistar contra pron\xc3\xb2stic el seu cinqu\xc3\xa8 t\xc3\xadtol mundial l\'any seg\xc3\xbcent, 1993, iniciant una ratxa d\'\xc3\xa8xits que li atorgarien en total tres t\xc3\xadtols mundials consecutius amb Gas Gas. Tarr\xc3\xa9s fou doncs el primer campi\xc3\xb3 del m\xc3\xb3n que guanyava el t\xc3\xadtol amb una motocicleta fabricada al seu pa\xc3\xads.\n_START_SECTION_\n1997, Retirada\n_START_PARAGRAPH_\nJordi Tarr\xc3\xa9s es va retirar de la pr\xc3\xa0ctica activa del trial al final de la temporada 1997, passant a exercir el c\xc3\xa0rrec de director esportiu de Gas Gas, que mantindria fins al 2006. Durant aquesta \xc3\xa8poca estigu\xc3\xa9 al front de l\'anomenada School Gas Gas i l\'equip Andorra Gas Gas, encarregant-se del descobriment i formaci\xc3\xb3 de nous valors d\'aquest esport. _NEWLINE_Per la seva escola, amb seu a Rellinars, hi passaren pilots prometedors que despr\xc3\xa9s triomfarien internacionalment, com ara Marcel Justrib\xc3\xb3, Marc Freixa o Albert Cabestany. Tamb\xc3\xa9 Tarr\xc3\xa9s estigu\xc3\xa9 al darrere de pilots com ara Marc Catll\xc3\xa0, Jeroni Fajardo i, sobretot, Adam Raga, a qui descobr\xc3\xad quan era un pilot amateur i se\'n f\xc3\xa9u c\xc3\xa0rrec, esdevenint un factor clau del seu \xc3\xa8xit.\n_START_SECTION_\nActualitat\n_START_PARAGRAPH_\nDurant un temps, Tarr\xc3\xa9s organitz\xc3\xa0 trials indoor amb son germ\xc3\xa0 Francesc. Tamb\xc3\xa9 llan\xc3\xa7\xc3\xa0 una l\xc3\xadnia de components i accessoris per a trial anomenada JT7 (acr\xc3\xb2nim de "Jordi Tarr\xc3\xa9s 7 campionats del m\xc3\xb3n") que distribueix des del seu Web oficial._NEWLINE_Actualment ha creat el seu propi equip, el SPEA Tarr\xc3\xa9s Trial Team, concebut com a espai d\'aprenentatge i competici\xc3\xb3 per a tres joves catalans: Francesc Moret, Pere Borrellas i el seu nebot (fill de son germ\xc3\xa0 Francesc) Pol Tarr\xc3\xa9s, qui guany\xc3\xa0 el Campionat del M\xc3\xb3n de trial juvenil el 2010. Tamb\xc3\xa9 fou el responsable del desenvolupament del model de trial JT de la nova empresa Jotagas (fundada el 2010), aix\xc3\xad com del seu equip de competici\xc3\xb3. A finals del 2013 abandon\xc3\xa0 aquesta empresa per a fundar-ne, juntament amb tres socis, una altra de pr\xc3\xb2pia: TRS Motorcycles.'